KIRJALLINEN KYSYMYS E-0859/00 esittäjä(t): María Sornosa Martínez (PSE) komissiolle. Pullottamon rakentaminen Kanarian saariin kuuluvalle Gomeran saarelle.



Virallinen lehti nro 046 E , 13/02/2001 s. 0063 - 0065



KIRJALLINEN KYSYMYS E-0859/00 esittäjä(t): María Sornosa Martínez (PSE) komissiolle (22. maaliskuuta 2000) Aihe: Pullottamon rakentaminen Kanarian saariin kuuluvalle Gomeran saarelle Gomeralla rakennetaan EU:n rahoittamaa juomaveden pullottamoa, sillä hanke on osa yhteisön tukemaa Gomeran investointiohjelmaa. Paikalliset asukasyhdistykset, viljelijäjärjestöt ja ympäristöjärjestöt kuitenkin vastustavat pullottamon rakennustöitä, jotka ovat edenneet jo toiseen vaiheeseen, ja ne ovat valittaneet paikallisiin, kansallisiin ja yhteisön elimiin, että - kyseinen pullottamo aiheuttaa vahinkoja ekologisen merkityksensä vuoksi suojeltaville alueille (Palmeral de Tagalucha ja Lomo del Carretón, LIFE-ohjelman numerot ES 7020108 ja ES 7020037), - pullottamosta ei ole Kanarian saarten hallituksen ympäristöneuvoston mukaan suoritettu ympäristövaikutustutkimusta. On tehty ainoastaan puutteellinen tutkimus hanketta ajaneen ja puolustavan Valle Gran Reyn kaupunginvaltuuston määräyksestä, - pullottamo vie kasteluveden maanviljelijöiltä, jotka saavat vetensä yhteislaitumilleen Mena, Choquete ja Tederas -lähteistä. Valituksen tekijöiden mukaan ylempi pohjavesikerros, josta lähteet saavat vetensä, kuivuisi viidessä vuodessa, jos noudatettaisiin pullottamon suunnittelemaa vedenottovauhtia, - pullottamo on julistettu yhteiskunnallisesti tärkeäksi, vaikka se synnyttää vain 7 työpaikkaa, kun taas sen vaikutukset kohdistuvat 116 viljelijään. Jos töitä jatketaan, se merkitsee, että pullottamon yksityiset edut asetetaan vahinkoa kärsivien asukkaiden yleisiä etuja tärkeämmiksi. Tämän vuoksi: - Eikö komissio katso, että EU:n varoilla rahoitetut pullottamon rakennustyöt saattavat olla merkittävien ympäristödirektiivien, kuten ympäristövaikutusten arviointia koskevan 97/11/EY(1) ja luontotyyppien suojelua koskevan 92/43/EY(2) vastaisia? - Voiko komissio tiedottaa, missä vaiheessa on M. A. Rodriguezin Tagaluchen vesien suojeluyhdistyksen nimissä tekemän valituksen nro. 99/4875, SG(99) A/10714/2 käsittely? - Olisiko komissio valmis lähettämään valtuuskunnan Gomeralle tutkimaan pullottamon rakentamisen todellisia ympäristövaikutuksia edellä mainituille suojelualueille ja maataloudelle? (1) EYVL L 73, 14.3.1997, s. 5. (2) EYVL L 206, 22.7.1992, s. 7. Margot Wallströmin komission puolesta antama vastaus (8. toukokuuta 2000) Espanjan viranomaiset ovat määritelleet Taguluchen (140 hehtaaria) ja Lomo de Carretónin (263 hehtaaria) kansallisiksi suojelualueiksi, jotka ovat mahdollisesti yhteisön tärkeinä pitämiä alueita ja jotka voidaan myöhemmin liittää luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY säädettyyn Natura 2000 -verkkoon. Komissiolle on toimitettu vetoomus, joka koskee juomaveden pullottamohanketta Taguluchessa, Valle Gran Reyn kunnassa Kanarian saariin kuuluvalla La Gomeran saarella. Komissio tutkii tapausta voidakseen ratkaista, onko parlamentin edustajan mainitsemalla hankkeella mahdollisesti merkittävä vaikutus kyseisiin alueisiin direktiivin 92/43/ETY tavoitteiden kannalta, jolloin 6 artiklassa säädettyä menettelyä on sovellettava. Vetoomuksen tutkimiseksi komissio on kääntynyt Espanjan viranomaisten puoleen ja pyytänyt heiltä yllä mainittuun hankkeeseen liittyviä kommentteja. Mainittakoon vielä, että hanke ei saa yhteisön tukea Euroopan aluekehitysrahastosta (EAKR). Perustamissopimusten valvojana komissio ryhtyy tarvittaviin toimenpiteisiin taatakseen yhteisön oikeuden noudattamisen tässä tapauksessa.